Lewis alkoi suunnitella "Glassheart"-albumia vuonna 2010 saatuaan päätökseen "The Labyrinth" -konserttikiertueensa. "Colliden" kirjoittivat Arash Pornouri, Autumn Rowe, Sandy Wilhelm, Simon Jeffes ja Avicii (Tim Berg). Heinäkuussa 2011 Lewis ilmoitti Twitter-sivullaan, että single kuullaan seuraavana päivänä ensimmäistä kertaa radiossa The Scott Mills Show’ssa. Hän kertoi: "Olen innoissani, koska ihmiset näkevät musiikistani uuden puolen. Pidän monista erilaisista genreistä ja tyyleistä. Mielestäni tässä laulussa on kaikki ainekset kesähitiksi. En malta odottaa, että fanini kuulevat sen, ja että voin jakaa loputkin albumista heidän kanssaan."